GUVERNUL ROMÂNIEI

HOTĂRÂRE

privind modificarea și completarea Anexei la Hotărârea Guvernului nr. 764/2017 pentru aprobarea Normelor privind recunoaşterea diplomelor, certificatelor şi titlurilor de medic specialist, eliberate de un stat terţ, altul decât Australia, Canada, Israel, Noua Zeelandă şi Statele Unite ale Americii

    În temeiul art. 108 din Constituţia României, republicată, şi al art. 470 alin. (11) din Legea nr. 95/2006 privind reforma în domeniul sănătăţii, republicată, cu modificările şi completările ulterioare,

    Guvernul României adoptă prezenta hotărâre:

    Art. I – Anexa la Hotărârea Guvernului nr.764/2017 pentru aprobarea Normelor privind recunoaşterea diplomelor, certificatelor şi titlurilor de medic specialist, eliberate de un stat terţ, altul decât Australia, Canada, Israel, Noua Zeelandă şi Statele Unite ale Americii, publicată în Monitorul Oficial al României, Partea I, nr. 832 din 20 octombrie 2017, se modifică şi se completează după cum urmează:

1. **La articolul 1, alineatul (3) se modifică şi va avea următorul cuprins:**

”(3) Comisia mixtă prevăzută la alin. (2) este formată din preşedinte, trei membri şi un secretar, cu drept de vot egal. Preşedintele și doi membri sunt desemnaţi la propunerea comisiilor de specialitate ale Ministerului Sănătăţii, iar secretarul și al treilea membru sunt desemnaţi la propunerea Colegiului Medicilor din România.”

 **2.** **La articolul 1, după alineatul (3) se introduce un nou alineat, alineatul (31 ) , cu următorul cuprins:**

”(31 ) Regulamentul de organizare și funcționare al comisiei mixte prevăzută la alin.(2) se aprobă prin ordin al ministrului sănătății, cu consultarea Colegiului Medicilor din România.”

**3.Articolul 2 se modifică şi va avea următorul cuprins:**

  ” Art. 2 - Recunoaşterea titlurilor de calificare prevăzute la art. 1 alin. (1) constă în analiza formării în specialitate şi a competenţelor profesionale însuşite de titular în statul terţ emitent comparativ cu cerinţele de formare şi competenţele profesionale prevăzute în România de normele în vigoare la momentul analizei pentru specialitatea respectivă.”

**4.La articolul 3, alineatul (1) lit.g) se modifică şi va avea următorul cuprins:**

”  g) documente privind experienţa profesională, dobândită de solicitant, emise de autoritatea competentă a statului în care acesta a exercitat profesia”

**5.La articolul 3, alineatul (2) se modifică şi va avea următorul cuprins:**

” (2) Cuantumul taxei de evaluare profesională se stabileşte prin decizie a Consiliului naţional al Colegiului Medicilor din România, se depune în contul Colegiului Medicilor din România. Sumele încasate din plata taxelor se utilizează pentru acoperirea cheltuielile materiale, precum și cu bunuri și servicii aferente activității de evaluare a dosarului. În cazul în care evaluarea profesională presupune şi o probă de aptitudini, cuantumul taxei se dublează.”

 6. **La articolul 5, după alineatul (1)** **se introduc două noi alineate, alin. (11) şi (12), cu următorul cuprins:**

”(11) În cazul dosarelor incomplete sau care conțin documente neconforme prezentelor Norme, care nu sunt completate de către solicitant în termen de 6 luni de la data emiterii notificării de către Ministerul Sănătății, inclusiv documentele cu termen de valabilitate prevăzute la art.3, alin. (4), dosarul este respins.

 (12) În situația prevăzută la alin. (11) nu se restituie documente din dosar sau taxa de evaluare a dosarului.”

 7. **La articolul 5, alineatul (4) se abrogă**

 8. **La articolul 5, alineatul (5) se modifică şi va avea următorul cuprins:**

  ”  (5) În cadrul procedurii prevăzute la alin. (3), comisia mixtă poate solicita direct solicitantului documente suplimentare privind abilităţile însuşite, formări complementare finalizate prin titluri de calificare adiţionale specializării deţinute, experienţa profesională însuşită, criterii suplimentare de autorizare în profesie în statul în care acesta a exercitat profesia. Solicitarea se face în termen de maximum 15 zile de la primirea dosarului, cu precizarea datei-limită de prezentare a documentelor suplimentare cerute, calculată cu respectarea termenului prevăzut la alin. (1).”

 **9.La articolul 6, alineatele (1) și (2) se modifică şi vor avea următorul cuprins:**

”(1) În cazul în care formarea de specialist analizată întruneşte condiția prevăzută la art. 1 alin. (1) lit. a) şi cerința prevăzută la art. 5 alin. (3), Comisia mixtă înaintează către Colegiul Medicilor din România procesul-verbal cu propunerea de recunoaștere a titlului de calificare și dosarul constituit de candidat. În termen de maxim 15 de zile de la primire, Colegiul Medicilor din România, după verificarea îndeplinrii condițiilor prevăzute de art.1 alin (1) lit.a) și art.5 alin (3), în baza propunerii Comisiei mixte, eliberează avizul de recunoaștere și-l transmite Ministerului Sănătății împreună cu dosarul, în vederea emiterii ordinului ministrului sănătății de recunoaștere a titlului de calificare.

   (2) În situaţia în care titlurile de calificare nu coincid cu titlurile din Nomenclatorul de specialităţi medicale, medico-dentare şi farmaceutice pentru reţeaua de asistenţă medicală, aprobat prin Ordinul ministrului sănătăţii publice nr. 1.509/2008, cu modificările şi completările ulterioare, comisia mixtă poate coopta experţi din alte specialităţi pentru încheierea procesului-verbal.”

 **10. Articolul 7 se modifică și va avea următorul cuprins:**

” (1) În cazul în care nu sunt întrunite în totalitate cerințele de recunoaştere prevăzute la art. 5 alin. (3), iar diferența de pregătire este mai mică sau egală cu un an față de durata formare în specialitatea respectivă din România, comisia mixtă instituie proba de aptitudini, care să vizeze modulele care lipsesc din pregătirea medicului solicitant.

    (2) Proba de aptitudini constă în susţinerea şi promovarea probelor stabilite în tematica examenului de medic specialist din România, aflată în vigoare la data susținerii probei. Media de promovare a fiecărei probe este de minimum 7,00, pe baza baremului întocmit de comisie. Proba de aptitudini profesionale se consideră promovată dacă la finalizarea examinării solicitantul obţine minimum media 7,00. Rezultatul probei de aptitudini profesionale se comunică de către comisia de examinare în scris solicitantului. Totodată rezultatul probei de aptitudini profesionale se comunică şi Colegiului Medicilor din România împreună cu procesul-verbal încheiat cu ocazia susținerii probei de aptitudini.

(3) Nepromovarea probei de aptitudini profesionale permite titularului să solicite susţinerea unei singure reexaminări în termen de maximum 180 de zile de la prima probă nepromovată, cu reluarea tuturor probelor stabilite pentru examinare, conform tematicii aprobate pentru specialitatea respectivă. Cererea de reexaminare se depune la Ministerul Sănătăţii în termen de 60 de zile de la prima probă nepromovată. După expirarea termenului de 180 de zile, solicitantul nu mai poate beneficia de o altă reexaminare, cererea fiind respinsă fără drept de contestare.

 (4) În cazul în care nu sunt întrunite în totalitate cerințele de recunoaștere prevăzute la art.5 alin (3), iar diferența de pregătire este mai mare de 1 an decât durata de pregătire prevăzută în România pentru specialitatea respectivă, la data depunerii dosarului complet, Comisia mixtă stabilește diferențele curriculare și recomandă efectuarea unei formări complementare potrivit unui program individualizat întru-un centru universitar din România, cu plata taxei de școlarizare, cu respectarea prevederilor Legii nr.1/2010, pentru aprobarea Ordonanţei Guvernului nr. 22/2009 privind stabilirea cuantumului minim al taxelor de şcolarizare, în valută, a cetăţenilor care studiază pe cont propriu în România, din state care nu sunt membre ale Uniunii Europene, precum şi din cele care nu fac parte din Spaţiul Economic European şi din Confederaţia Elveţiană.

 (5) În situația prevăzută la alin. (4), comisia mixtă încheie un proces verbal în care se menționează stagiile lipsă din pregătirea solicitantului. Procesul verbal împreună cu dosarul solicitantului se înaintează Ministerului Sănătății pentru a fi transmise unui coordonator de rezidențiat din centrul universitar cel mai apropiat de domiciliul sau reședința solicitantului.

 (6) Coordonatorul de rezidențiat, în funcție recomandarea Comisiei mixte, stabilește ordinea modulelor din programul individualizat ce urmează a fi parcurs de solicitantul cererii de recunoaștere.

 (7) Solicitantul urmează programul individualizat cu taxă achitată către instituția de învățământ superior medical unde este acreditat coordonatorul de rezidențiat.

(8) Programul individualizat, stabilit conform alin. (6) se finalizează pentru fiecare modul cu un examen organizat de coordonatorul modului respectiv. Examenul se consideră promovat dacă solicitantul obține minim media 7,00.

(9) Rezultatul examinării pentru toate modulele stabilite în programul individualizat se comunică de către coordonatorul prevăzut la alin. (5) , în scris Ministerului Sănătății. În caz de promovare, transmite comisiei mixte procesul verbal însoțit de dosarul solicitantului, în vederea susținerii probei de aptitudini, conform art.7 alin.(2).

(10) Comisia mixtă înaintează Colegiului Medicilor din România un proces verbal, în care sunt menționate modulele parcurse în cadrul programului individualizat, cu propunerea de recunoaștere a titlului de calificare.

(11) După analizarea dosarului solicitantului și a procesului înaintat de Comisia mixtă, Colegiul Medicilor din România emite avizul pozitiv pe care îl înaintează Ministerului Sănătății în vederea emiterii ordinului ministrului sănătății de recunoaștere a titlului de medic specialist.

(12) În cazul în care Colegiul Medicilor din România emite un aviz negativ, fundamentat, acesta se comunică solicitantului, comisiei mixte și Ministerului Sănătății. Avizul negativ, împreună cu dosarul solicitantului se comunică de către CMR și comisiei prevăzută la alin.(14).

(13) Neîndeplinirea cumulativă a condiției prevăzute la art. 1 alin. (1) lit. a) şi a cerinței prevăzută la art. 5 alin (3) constatată de comisia mixtă sau nepromovarea probei de aptitudini profesionale constituie motiv justificat de respingere a cererii de recunoaştere.

    (14) În termen de 30 de zile de la notificarea de către Colegiul Medicilor din România a respingerii cererii, solicitantul poate ataca decizia la comisia naţională de soluţionare a contestaţiilor.

    (15) Comisia prevăzută la alin. (14) este desemnată prin ordin al ministrului sănătăţii şi are în componenţă un preşedinte, având gradul didactic de profesor sau conferențiar, 4 membri, dintre care un membru cu studii juridice și unul desemnat de Colegiul Medicilor din România şi respectiv un secretar fără drept de vot sau notare. Pentru fiecare dintre specialităţile prevăzute de Nomenclatorul de specialităţi medicale, medico-dentare şi farmaceutice pentru reţeaua de asistenţă medicală, aprobat prin Ordinul ministrului sănătăţii publice nr. 1.509/2008, cu modificările şi completările ulterioare, comisia naţională de soluţionare a contestaţiilor poate coopta alţi 2 membri, cadre didactice, medici primari din specialitatea respectivă, după notificarea în acest sens a Ministerului Sănătăţii.

 (16) Regulamentul de organizare și funcționare al comisiei naționale de soluționare a contestațiilor se aprobă prin ordin al ministrului sănătății, cu consultarea Colegiului Medicilor din România

    (17) Comisia naţională de soluţionare a contestaţiilor comunică Ministerului Sănătăţii şi comisiei mixte decizia rămasă definitivă în maximum 30 de zile de la depunerea cererii prevăzute la alin. (14).

    (18) Respingerea cererii de recunoaştere se aprobă de către ministrul sănătăţii pe baza avizului negativ temeinic justificat înaintat de Colegiul Medicilor din România, pe baza concluziilor stabilite de comisia mixtă şi a procesului-verbal detaliat întocmit în acest sens de acesta, respectiv a decizei comisiei naționale de soluționare a contestațiilor şi se aduce la cunoştinţa solicitantului împreună cu motivele care stau la baza acesteia.”

Art. II - (1) Prezenta hotărâre intră în vigoare la 60 de zile de data publicării în Monitorul Oficial al României, Partea I.

 (2) În termen de 30 de zile de la data intrării în vigoare a prezentei Hotărâri se aprobă prin ordin al ministrului sănătății Regulamentele prevăzute la art.1, alin. (31), respectiv la art.7, alin. (16)

 (3) Dosarele depuse până la data intrării în vigoare a actelor normative subsecvente emise în executarea prezentei Hotărâri, se soluționează conform actelor normative în vigoare la data înregistrării dosarului la Ministerul Sănătății.

PRIM-MINISTRU

ION-MARCEL CIOLACU